## Zakon o pretvorbi prava na društvenim sredstvima bivših društveno-političkih organizacija

### NN 70/1997 (7.7.1997.), Zakon o pretvorbi prava na društvenim sredstvima bivših društveno-političkih organizacija

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O PRETVORBI PRAVA NA DRUŠTVENIM SREDSTVIMA BIVŠIH DRUŠTVENO-POLITIČKIH ORGANIZACIJA**

Proglašavam Zakon o pretvorbi prava na društvenim sredstvima bivših
društveno-političkih organizacija, koji je donio Zastupnički dom Sabora
Republike Hrvatske na sjednici 18. lipnja 1997.

Broj: 081-97-1060/1
Zagreb, 26. lipnja 1997.

Predsjednik
Republike Hrvatske
**dr. Franjo Tuđman,** v.r.

---

## **ZAKON**

### **O PRETVORBI PRAVA NA DRUŠTVENIM SREDSTVIMA BIVŠIH DRUŠTVENO-POLITIČKIH ORGANIZACIJA**

Članak 1.

Ovim Zakonom uređuje se pretvorba prava na društvenim sredstvima na
kojima su pravo upravljanja, korištenja ili raspolaganja imale sljedeće
bivše društveno-političke organizacije: Savez komunista Hrvatske, Socijalistički
savez radnog naroda Hrvatske, Savez udruženja boraca narodnooslobodilačkog
rata Hrvatske i Savez socijalističke omladine Hrvatske.

Članak 2.

Danom stupanja na snagu ovoga Zakona nekretnine u društvenom vlasništvu
na kojima su bivše društveno-političke organizacije iz članka 1. ovoga
Zakona imale pravo upravljanja, korištenja ili raspolaganja postaju vlasništvo
Republike Hrvatske.

Članak 3.

Vlada Republike Hrvatske ili od nje ovlašteno ministarstvo u roku od
godine dana, prema mjerilima koje utvrdi Zastupnički dom Sabora Republike
Hrvatske, nekretnine koje su postale vlasništvo Republike Hrvatske na temelju
članka 2. ovoga Zakona može prenijeti u vlasništvo političkih stranaka.

Nekretnine u vrijednosti 100.000.000,00 kuna, na kojima su pravo upravljanja,
korištenja ili raspolaganja imali Savez komunista Hrvatske i Socijalistički
savez radnog naroda Hrvatske, Vlada Republike Hrvatske će prodati putem
javne dražbe. Ova sredstva koristit će se za naknadu materijalne i nematerijalne
štete bivšim političkim zatvorenicima u skladu sa Zakonom o pravima bivših
političkih zatvorenika.

Nekretnine na kojima su pravo upravljanja, korištenja ili raspolaganja
imali Savez udruženja boraca narodnooslobodilačkog rata Hrvatske i Savez
socijalističke omladine Hrvatske, Vlada Republike Hrvatske može prenijeti
u vlasništvo udruga stradalnika ili drugih sudionika Domovinskog rata,
udruga za borbu protiv ovisnosti i udruga invalidnih ili hendikepiranih
osoba.

Rok iz stavka 1. ovoga članka teče od dana kad Zastupnički dom Sabora
Republike Hrvatske utvrdi mjerila za prijenos vlasništva na nekretninama.

Članak 4.

Političke stranke koje nekretnine iz članka 2. ovoga Zakona koriste
na temelju valjane pravne osnove, nastavljaju posjedovati te nekretnine
do donošenja odluke Vlade Republike Hrvatske iz članka 3. ovoga Zakona.

Političke stranke iz stavka 1. ovoga članka ne mogu tim nekretninama
raspolagati niti ih opteretiti (prodati, zamijeniti, darovati, dati u zakup
ili privremenu uporabu, osnovati hipoteku i sl.).

Pravni poslovi sklopljeni protivno odredbama ovoga članka su ništavi.

Članak 5.

Ugovori o zakupu nekretnina iz članka 2. ovoga Zakona sklopljeni prije
stupanja na snagu ovoga Zakona ostaju na snazi, s time da na mjesto zakupodavca
stupa Republika Hrvatska, politička stranka ili udruga na koju je Vlada
Republike Hrvatske prenijela pravo vlasništva sukladno članku 3. ovoga
Zakona.

Članak 6.

Državno pravobraniteljstvo Republike Hrvatske pokrenut će pred nadležnim
sudom postupak ispražnjenja i iseljenja osoba koje nekretnine iz članka
2. ovoga Zakona koriste bez valjane pravne osnove.

Članak 7.

Pokretnine u društvenom vlasništvu na kojima su pravo upravljanja, korištenja
ili raspolaganja imale bivše društveno-političke organizacije iz članka
1. ovoga Zakona postaju vlasništvo političke stranke ili druge osobe koja
je pravo upravljanja, korištenja ili raspolaganja na tim pokretninama stekla
prije prestanka društveno-političkih organizacija.

Pokretnine za koje se na način propisan stavkom 1. ovoga članka ne utvrdi
pravo vlasništva političke stranke, postaju vlasništvo Republike Hrvatske.

Članak 8.

Zastupnički dom Sabora Republike Hrvatske utvrdit će svojom odlukom
mjerila iz članka 3. ovoga Zakona na prijedlog Vlade Republike Hrvatske.

Članak 9.

Vlada Republike Hrvatske u roku od šest mjeseci od dana stupanja na
snagu ovoga Zakona napravit će popis nekretnina koje su na temelju članka
2. ovoga Zakona postale vlasništvo Republike Hrvatske.

Političke stranke, ili druge osobe koje koriste nekretnine iz članka
2. ovoga Zakona, dužne su u roku od 60 dana od dana stupanja na snagu ovoga
Zakona Vladi Republike Hrvatske dostaviti popis nekretnina koje koriste.

Ako osobe iz stavka 2. ovoga članka ne postupe po obvezi utvrđenoj u
stavku 2. ovoga članka, gube pravo iz članka 3. ovoga Zakona.

Članak 10.

Državno pravobraniteljstvo Republike Hrvatske dužno je pokrenuti postupak
za upis prava vlasništva na nekretninama koje je Republika Hrvatska stekla
na temelju članka 2. ovoga Zakona.

Članak 11.

Ovaj Zakon stupa na snagu osmoga dana od dana objave u "Narodnim novinama".

Klasa: 940-01/96-02/01
Zagreb, 18. lipnja 1997.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 70/1997-1210